b'\n_START_ARTICLE_\nFaustas Strolia\n_START_PARAGRAPH_\nFaustas Strolia (1931 m. vasario 28 d. Taurag\xc4\x97je \xe2\x80\x93 2014 m. gruod\xc5\xbeio 31 d. prie \xc4\x8cikagos), smuikininkas, vargonininkas, chorvedys, pedagogas, kompozitorius.\n_START_SECTION_\nBiografija\n_START_PARAGRAPH_\nPirmasis muzikos mokytojas buvo t\xc4\x97vas \xe2\x80\x93 \xc5\xbeinomas muzikas Juozas Strolia. 1939\xe2\x80\x931940 Faustas lank\xc4\x97 \xc5\xa0iauli\xc5\xb3 muzikos mokykl\xc4\x85, kur P. Matiuko klas\xc4\x97je mok\xc4\x97si smuikuoti. 1942 su t\xc4\x97vais atsid\xc5\xabr\xc4\x97 Vokietijoje, Dresdene, ir \xc4\x8dia muzikos mok\xc4\x97 t\xc4\x97vas. 1948 baig\xc4\x99s Ucht\xc4\x97s lietuvi\xc5\xb3 gimnazij\xc4\x85, studijavo architekt\xc5\xabr\xc4\x85 Baltijos universitete Pinneberge, o 1952\xe2\x80\x931953 studijas t\xc4\x99s\xc4\x97 Pontificio Instituto di Musica Sacra Romoje. 1957\xe2\x80\x931958 dainuoti mok\xc4\x97si pas Alice Stephens Conservatory College \xc4\x8cikagoje. 1970 Chicago Conservatory College \xc4\xafgijo muzikos pedagogikos bakalauro diplom\xc4\x85, o 1972 gavo magistro laipsn\xc4\xaf._NEWLINE_Kaip chorvedys ir vargonininkas F. Strolia prad\xc4\x97jo reik\xc5\xa1tis gyvendamas Vokietijoje \xe2\x80\x93 Ucht\xc4\x97je ir Oldenburge bei dirbdamas darbo kuopose. Bamberge ir Bad Kreuznache sub\xc5\xabr\xc4\x97 vyr\xc5\xb3 vokalin\xc4\xaf oktet\xc4\x85, o Keiserslauterne suorganizavo vyr\xc5\xb3 chor\xc4\x85, su kuriuo koncertavo M\xc5\xabnchene, Memmingene, H\xc3\xbcttenfelde, Heidelberge ir savo gyvenviet\xc4\x97je. Taip pat buvo sudar\xc4\x99s Schwetzingeno ir Keiserslauterno lietuvi\xc5\xb3 kuop\xc5\xb3 jungtin\xc4\xaf vyr\xc5\xb3 chor\xc4\x85 ir dalyvaudavo koncertuose, amerikie\xc4\x8di\xc5\xb3 radijo stotyse giedojo kal\xc4\x97dines giesmes._NEWLINE_Su vyr\xc5\xb3 kvartetu ir soliste J. Liustikaite apkeliavo visas lietuvi\xc5\xb3 kolonijas iki Flensburgo prie Danijos sienos. Buvo Oldenburgo lietuvi\xc5\xb3 Wehneno stovyklos gimnazijos mokytojas, lietuvi\xc5\xb3 katalik\xc5\xb3 ir evangelik\xc5\xb3 parapij\xc5\xb3 vargonininkas ir chor\xc5\xb3 vadovas, vaik\xc5\xb3 sekmadienin\xc4\x97s mokyklos dain\xc5\xb3 mokytojas. Retkar\xc4\x8diais nuvykdavo \xc4\xaf Vasario 16-osios lietuvi\xc5\xb3 gimnazij\xc4\x85, kur mokydavo ateitinink\xc5\xb3 chor\xc4\x85._NEWLINE_1956 gruody atvyk\xc4\x99s \xc4\xaf JAV, F. Strolia iki 1959 dirbo vargonininku, chorved\xc5\xbeiu ir mokytoju \xc5\xa0v. Pranci\xc5\xa1kaus lietuvi\xc5\xb3 parapijoje East \xc4\x8cikagoje, NY. Persik\xc4\x97l\xc4\x99s \xc4\xaf Chicag\xc4\x85, IL, nuo 1960 vargonininkavo Presentation parapijoje ir buvo \xc5\xa1ios parapijos mokyklos muzikos mokytojas. Taip pat buvo Brighton Parko \xe2\x80\x9eT\xc4\x97vi\xc5\xa1k\xc4\x97l\xc4\x97s", Bridgeporto ir Marquette Parko lituanistini\xc5\xb3 mokykl\xc5\xb3 vaik\xc5\xb3 ansambli\xc5\xb3 vadovas ir muzikos mokytojas. 1963\xe2\x80\x931977 dirbo \xc5\xa0v. Kotrynos Genovait\xc4\x97s parapijoje \xc4\x8cikagoje. \xc4\x8cia vargonininkavo, d\xc4\x97st\xc4\x97 muzik\xc4\x85 nedidel\xc4\x97je parapijos mokykloje, vadovavo berniuk\xc5\xb3, mergai\xc4\x8di\xc5\xb3 ir suaugusi\xc5\xb3j\xc5\xb3 chorams. 1971\xe2\x80\x931974 kartu dirbo ir airi\xc5\xb3 mokykloje St. Justin the Martyr. 1977\xe2\x80\x931978 vargonininkavo ir mokytojavo Nekalto Prasid\xc4\x97jimo parapijoje \xc4\x8cikagoje, o 1978\xe2\x80\x931988 vargonininkavo, vadovavo suaugusi\xc5\xb3j\xc5\xb3 ir vaik\xc5\xb3 chorams St. John Ficher airi\xc5\xb3 parapijoje \xc4\x8cikagoje. 1988\xe2\x80\x931996 vargonininkas, muzikos mokytojas ir chorvedys \xc5\xa0v. Andriejaus Apa\xc5\xa1talo lenk\xc5\xb3 parapijoje Calumet Cityje, IL. Pamin\xc4\x97tini du paskutiniai choro koncertai: 1991 m. lapkri\xc4\x8dio 3 d. \xc5\xa0v. Andriejaus ba\xc5\xbeny\xc4\x8dios 100-me\xc4\x8dio ir 1996 m. vasario 25 d. F. Strolios gimimo 65-me\xc4\x8dio ir atsisveikinimo su parapija progomis._NEWLINE_Nuo 1996 vargonininkas Palaimintojo Jurgio Matulai\xc4\x8dio Misijos ba\xc5\xbeny\xc4\x8dioje, Pasaulio lietuvi\xc5\xb3 centre Lemonte, IL._NEWLINE_F. Strolia dirbo ir kit\xc4\x85 muzikin\xc4\xaf darb\xc4\x85. Vadovavo Indiana Harbore, IN, vyr\xc5\xb3 oktetui, 1972\xe2\x80\x931977 buvo jaunimo choro \xe2\x80\x9eAudra\xe2\x80\x9c, 1973\xe2\x80\x931987 student\xc5\xb3 meno kolektyvo \xe2\x80\x9eVaiva\xe2\x80\x9c, 1977\xe2\x80\x931979 \xe2\x80\x9eAudros\xe2\x80\x9c jaunimo choro jaunu\xc4\x8di\xc5\xb3 grup\xc4\x97s dain\xc5\xb3 ir tautini\xc5\xb3 \xc5\xa1oki\xc5\xb3 bei orkestro, 1978\xe2\x80\x931983 \xc4\x8cikagos lietuvi\xc5\xb3 stygini\xc5\xb3 ansamblio vadovas. 1959\xe2\x80\x931982 \xe2\x80\x9eDainavos\xe2\x80\x9c, \xe2\x80\x9eNeringos\xe2\x80\x9c ir \xe2\x80\x9eRako\xe2\x80\x9c jaunimo stovykl\xc5\xb3 muzikos vadovas, 1979 Pasaulio lietuvi\xc5\xb3 jaunimo kongreso Twickenhame (Anglija) muzikos vadovas. 1959\xe2\x80\x931993 \xc4\x8cikagos auk\xc5\xa1tesniosios, nuo 1960 Dariaus ir Gir\xc4\x97no, nuo 1970 Maironio Lemonte lituanistini\xc5\xb3 mokykl\xc5\xb3 muzikos ir dainavimo mokytojas. Pastarosios mokyklos moksleivi\xc5\xb3 mi\xc5\xa1riojo choro vadovas. 1961\xe2\x80\x931968 \xe2\x80\x9eAteities at\xc5\xbealyno" \xc4\x8cikagoje dainavimo mokytojas ir orkestr\xc4\x97lio vadovas, 1974\xe2\x80\x931979 Lietuvos Vy\xc4\x8di\xc5\xb3 36-osios kuopos jaunu\xc4\x8di\xc5\xb3 dain\xc5\xb3 ir tautini\xc5\xb3 \xc5\xa1oki\xc5\xb3 mokytojas. Moksleivi\xc5\xb3 chorus pareng\xc4\x97 JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97ms._NEWLINE_Kaip chormeisteris ir dirigento asistentas F. Strolia dirbo su vyr\xc5\xb3 choru \xe2\x80\x9eVytis\xe2\x80\x9c, v\xc4\x97liau tapusiu Lietuvi\xc5\xb3 operos choru, prisid\xc4\x97jo statant operas, talkino chorui \xe2\x80\x9ePirmyn\xe2\x80\x9c. 1960\xe2\x80\x931965 buvo Lietuvi\xc5\xb3 meno anamblio \xe2\x80\x9eDainava\xe2\x80\x9c ir \xc4\x8cikagos Lietuvi\xc5\xb3 operos chormeisteris. 1960 pabaigoje atgaivino \xc4\x8cikagos apskrities Lietuvos Vy\xc4\x8di\xc5\xb3 mi\xc5\xa1r\xc5\xb3j\xc4\xaf chor\xc4\x85 ir iki \xc5\xa1iol yra jo meno vadovas bei dirigentas. Kolektyvas (30-35 dalyviai) pastat\xc4\x97 kelet\xc4\x85 muzikini\xc5\xb3 monta\xc5\xbe\xc5\xb3 (\xe2\x80\x9eLietuvi\xc5\xa1kos vestuv\xc4\x97s\xe2\x80\x9c), atliko F. Strolios Lietuvi\xc5\xa1kas mi\xc5\xa1ias, F. Schuberto Mi\xc5\xa1ias, G. Puccini \xe2\x80\x9eCredo\xe2\x80\x9c, Th. Dubois oratorij\xc4\x85 \xe2\x80\x9eSeptyni Kristaus \xc5\xbeod\xc5\xbeiai", i\xc5\xa1moko daug giesmi\xc5\xb3 ir lietuvi\xc5\xb3 kompozitori\xc5\xb3 dain\xc5\xb3, i\xc5\xa1leido dvi ilgai grojan\xc4\x8dias plok\xc5\xa1teles ir dvi audiokasetes, pareng\xc4\x97 penkis lietuvi\xc5\xa1kus televizijos filmus ir tris video filmus, dalyvavo \xc4\x8cikagos lietuvi\xc5\xb3 televizijos programose, koncertavo daugelyje JAV miest\xc5\xb3 ir lietuvi\xc5\xb3 kolonij\xc5\xb3. Choras talkino \xc4\x8cikagos Lietuvi\xc5\xb3 operai, dainavo amerikie\xc4\x8di\xc5\xb3 parodose, festivaliuose; 1966, 1971, 1983 ir 1991 JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se \xc4\x8cikagoje, 1978 Toronte ir 1994 I bei 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Lietuvoje. 1996 m. spalio 13 d. Lietuvos Vy\xc4\x8di\xc5\xb3 choras koncertu pa\xc5\xbeym\xc4\x97jo savo gyvavimo 80-me\xc4\x8dio jubiliej\xc5\xb3. Skamb\xc4\x97jo A. Pociaus, B. Jonu\xc5\xa1o, J. Stank\xc5\xabno, A. Aleksio, F. Strolios harmonizuotos ir originalios dainos, JAV ir Lietuvos himnai. Jubiliejinis koncertas vyko Brighton Parko \xc5\xa0v\xc4\x8d. Mergel\xc4\x97s Marijos Nekalto Prasid\xc4\x97jimo parapijos sal\xc4\x97je ir sukviet\xc4\x97 daug klausytoj\xc5\xb3._NEWLINE_F. Strolia aktyvus visuomeninio gyvenimo dalyvis. 1966, 1971 ir 1983 JAV ir Kanados lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 \xc4\x8cikagoje ir 1978 Toronte jungtini\xc5\xb3 vaik\xc5\xb3 chor\xc5\xb3 dirigentas. 1991 analogi\xc5\xa1kos dain\xc5\xb3 \xc5\xa1vent\xc4\x97s organizacinio komiteto vicepirmininkas ir jungtinio choro dirigentas \xc4\x8cikagoje. 1994 I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Kaune ir Vilniuje jungtinio choro dirigentas (dirigavo J. Strolios \xe2\x80\x9eParveski, Vie\xc5\xa1patie"). Buvo 1980 6-osios JAV ir Kanados lietuvi\xc5\xb3 tautini\xc5\xb3 \xc5\xa1oki\xc5\xb3 \xc5\xa1vent\xc4\x97s \xc4\x8cikagoje muzikos vadovas. Kur\xc4\xaf laik\xc4\x85 dirbo ALRK Vargoninink\xc5\xb3 s\xc4\x85jungos Centro valdybos sekretoriumi, 1981 ir 1991\xe2\x80\x931996 buvo Siaur\xc4\x97s Amerikos Lietuvi\xc5\xb3 muzikos s\xc4\x85jungos Centro valdybos pirmininkas, 1997 v\xc4\x97l i\xc5\xa1rinktas \xc4\xaf \xc5\xa1\xc4\xaf post\xc4\x85._NEWLINE_Pasirei\xc5\xa1k\xc4\x97 ir kaip kompozitorius, suk\xc5\xabr\xc4\x99s Lietuvi\xc5\xa1kas mi\xc5\xa1ias, kantat\xc4\x85 \xe2\x80\x9eSuled\xc4\x97jusiomis l\xc5\xabpomis\xe2\x80\x9c, dain\xc5\xb3 ir giesmi\xc5\xb3 chorams. Jo dainos vaik\xc5\xb3 chorams \xe2\x80\x9eGr\xc4\xaf\xc5\xa1im, gr\xc4\xaf\xc5\xa1im\xe2\x80\x9c, \xe2\x80\x9eM\xc5\xabs\xc5\xb3 dainos\xe2\x80\x9c, \xe2\x80\x9ePartizano mirtis\xe2\x80\x9c, \xe2\x80\x9e\xc5\xa0\xc4\x97riau \xc5\xbeirgus Gardine" skamb\xc4\x97jo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se \xc4\x8cikagoje ir Toronte._NEWLINE_Nuo 1995 Lietuvos Vy\xc4\x8di\xc5\xb3 organizacijos garb\xc4\x97s narys. 1982 apdovanotas Vyd\xc5\xabno jaunimo fondo premija, 1984 St. Balzeko kult\xc5\xabros muziejaus ir 1985 Lietuvos Vy\xc4\x8di\xc5\xb3 \xc5\xbeenklais, 1986 gavo LB Kult\xc5\xabros komisijos Muzikos premij\xc4\x85, 1991 Lituanistikos pedagoginio instituto garb\xc4\x97s diplom\xc4\x85, o 1996 apdovanotas \xe2\x80\x9eSauli\xc5\xb3 \xc5\xbevaig\xc5\xbede".\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'